Fuera Fondo

**Fuera Fondo** je slovenská skupina, ktorá vznikla v roku 2006. Na konte má zatiaľ tri štúdiové albumy, jedno EP a 14 videoklipov.

## História
Kapela bola založená v roku 2006 členmi Boris, Tomáš, Dalibor, Dodis, Marek a Vinco (trúbka – spev, klávesy – spev, gitara – spev, bicie, basa, akordeón). Tvorba bola od začiatku výrazne ovplyvnená žánrami ska-punk, punk, rock, gypsy and balkan music, ale aj metal či hard-rock. Hlavne však kapelami ako Ska-p, Mano Chao, Gogol Bordello, Babylon Circus, Polemic, Sex Pistols a pod. Asi po roku a pol sa kapela rozšírila o ďalšieho člena Dana (alt sax). 22. marca 2008 kapela odohrala prvý koncert v meste Vrbové, dnes už v legendárnej „Kruhovke“.

### Prvý album
Prvý album kapely sa volá, ako aj jej nosný singel, *Kráčajúc svetom*, ktorý vychádza v roku 2010. Album bol pokrstený na celoslovenskom spoločnom turné po športových halách s kapelami Horkýže Slíže a Konflikt, Kukom a Jurym. Na turné bol natočený prvý klip k piesni „Pozerám“, ktorý zaznamenáva prvý koncert z turné v PKO. V lete toho roku kapela natáča prvý hraný klip k singlu „Kráčajúc svetom“. Na jar 2011 nasleduje spolupráca s kapelou Ska2tonics a vzniká singel s názvom „Podarí“, ku ktorému sa natáča tiež klip v skúšobni kapely.

### Nové spolupráce
V roku 2012 kapela vypúšťa nový singel s názvom „Slnko“ a s prichádzajúcim letom osloví k spolupráci speváčku Sisu Feherovú k nahratiu coveru piesne „You’re wondering now“ ako pamiatku zosnulej Amy Winehouse spolu s klipom. V roku 2013 sa dejú nové zmeny v zostave, keď do kapely pribúda nový člen v podobe Danky, na tenor saxofón. Následne z kapely odchádza kvôli vyťaženiu Dalibor a kapela hľadá nového gitaristu. Po náročnom koncertnom lete sa skupina opäť v omladnutej zostave formuje a zhromažďuje materiál na nový album s názvom *Žúrový kráľ*, s ktorým vychádza klip k piesni „Srdce dobre vie že…“.

#### Vlastné turné
K albumu kapela v roku 2014 vyráža na dve turné, na jar a na jeseň toho roku, s názvom *Žúrový kráľ tour* a *Krič s nami tour*. Po tomto turné z kapely odchádza Marek a nový gitarista Mišo a začiatkom roka 2015 ich nahrádzajú Kubo na basu a Lukáš na gitaru a spev. Fuera Fondo maká v skúšobni takmer celé leto, z čoho vzniká nový materiál. Ako prvý vychádza singel spolu s klipom k piesni „Mier s tebou“, ktorý bol natáčaný na prelome rokov 2015 a 2016 v štúdiu LVGNC.

### 10 rokov kapely
Fuera Fondo v roku 2016 oslavuje svoje desiate výročie existencie a pracuje na nových veciach. Začiatkom roka 2017 oslavuje na výročnom koncerte doma v NMnV v klube „Za rampami“ a ihneď po koncerte strávi týždeň v štúdiu One Love, kde točí 4 nové single. Ako prvý je dokončený singel s názvom „Neočakávam“, ktorý sa natoľko ujal, že sa dostal aj do rotácií letných hitov najväčšieho slovenského rádia Expres. Kapela ho zahrala aj naživo priamo v štúdiu rádia.

### But I Know EP
Koncom roka 2019 kapela zverejňuje videoklip k singlu „But I Know“, ktorý je zároveň prvou skladbou zloženou v anglickom jazyku. Singel sa o pár mesiacov na to v januári 2020 stal nosným na rovnomennom štvorskladbovom EP, ku ktorému sa pridali už vydané single „Mier s Tebou“, „Neočakávam“ a „Sloboda“.

### Mesto spí
Počas covidovej pandémie sa kapela najmä v letných mesiacoch objavuje na rôznych pódiách po Slovensku, zatiaľ čo pracuje na novom albume pod titulom *Mesto spí*. Práce na ňom dokončuje na prelome rokov 2023 a 2024. Album vyšiel 26. apríla 2024, obsahuje 13 nových skladieb plných energie a emócii. K titulnej skladbe „Mesto spí“ kapela zároveň natočila aj videoklip.

24. decembra 2024 skupina zverejňuje ako vianočný darček na svojom Youtube kanáli videoklip ku skladbe „Dnešný večer“. Videoklip sa vyznačuje spomienkou na letné večery, nakoľko ho kapela nakrúcala v horúcom auguste toho istého roku.

### Nebolo by krásne & Na Vianoce
V lete roku 2025 skupina prichádza po niekoľkých rokoch so samostatným singlom pod názvom „Nebolo by krásne“, ktorý vyšiel spoločne s videoklipom na začiatku augusta. Ide o prvý videoklip kapely na tzv. one take záber.

Po ukončení koncertnej šnúry na jeseň roku 2025 oznamuje jeden z pôvodných a zakladajúcich členov kapely Dodis koniec pôsobnosti, jeho miesto už priebežne zaujíma Matúš Spurný po odohratí dvoch letných koncertov.

V decembri 2025 vychádza ďalší singel v tomto roku pod názvom „Na Vianoce“, spoločne s videoklipom.

## Členovia
*Boris Majerník - trúbka, spev
*Tomáš Majerník - klávesy, hlavný spev
*Daniela "Danka" Zelková - tenor saxofón
*Jakub "Kubo" Šelepák - basgitara, spev
*Lukáš "Buldo" Bulík - gitara, spev
*Juraj "Giorgio" Zelko - tenor saxofón
*Matúš Spurný - bicie

## Diskografia
* 2010 *Kráčajúc svetom*, Album
* 2014 *Žúrový kráľ*, Album
*2020 *But I Know*, EP
*2024 *Mesto Spí*, Album

### Single
* 2011 „Podarí“ feat. Ska2tonics
*2016 „Mier s Tebou“
* 2017 „Neočakávam“
*2018 „Sloboda“
*2019 „But I Know“
*2025 „Nebolo By Krásne“
*2025 „Na Vianoce“

## Klipy
* 2010 „Pozerám“ (live from PKO)
* 2010 „Kráčajúc svetom“
* 2011 „Podarí“ feat. Ska2Tonic
* 2013 „You're wondering now“ feat. Sisa Feherová (cover)
* 2014 „Srdce dobre vie, že…“
* 2015 „Kapela“
* 2016 „Mier s tebou“
* 2017 „Neočakávam“
*2018 „Sloboda"
*2019 „But I Know"
*2024 „Mesto Spí"
*2024 „Dnešný Večer"
*2025 „Nebolo By Krásne"
*2025 „Na Vianoce"

## Referencie

## Externé odkaz
*Oficiálna webstránka

Kategória:Slovenské hudobné skupiny